钦定古今图书集成/明伦汇编/氏族典/第112卷 > 崔宁
## 钦定古今图书集成/明伦汇编/氏族典/第112卷 > 崔宁

按《唐书崔宁传》，“宁本贝州安平人，后徙卫州。世儒家，
而独喜纵横事，因落魄客剑南。以步卒从李宓讨云
南，无功，还成都。行军司马崔论悦之，荐为牙将，历事
崔圆、裴冕。还京师，留为折冲郎将。宝应初，蜀乱，严武
白宁为利州刺史。既至，贼遁去，由是知名。及武为剑
南节度使，过州与俱西，遂奏为汉州刺史。永泰元年”，
武卒郭英乂为节度使，英乂恨宁，宁托拒吐蕃不敢
还，英乂乃自将讨之。会天大雪，遂败归。宁闻英乂损
裁将卒禀赐，下皆恨怒。又毁元宗冶金像，乃令军进
薄成都。英乂不胜，走灵池，为韩澄所杀，于是剑南大
扰。明年，代宗诏宰相杜鸿渐为剑南西川节度使，往
平其乱。鸿渐出骆谷，宁遣使至，献缯锦数万，辞卑约
甚。鸿渐贪其利，遂入成都。数荐宁于朝，朝廷因授宁
成都尹、山西防御使、西川节度行军司马。鸿渐既还
朝，遂为节度使。大历三年来朝。宁本名旰，至是赐名
还蜀，以赂厚结元载父子，累加尚书左仆射。十四年
入朝，进检校司空、同中书门下平章事，兼山陵使。宰
相杨炎与有嫌，恐入蜀不可制，说帝罢宁西川节度，
改兼京畿观察使、灵州大都督、单于镇北大都护、朔
方节度、鄜坊丹延州都团练观察等使。朱泚乱，帝出
居奉天。宁至，帝喜甚。卢杞闻之，思有以构宁于帝。会
泚行反间，署宁中书令。时朔方掌书记康湛为盩厔尉，诈作宁遗泚书献之，杞遂奏宁反状。帝乃召宁至
朝堂，云“使宣慰江淮。”俄而中人引宁幕后，使二力士
缢杀之，年六十一。